**NOTĂ DE FUNDAMENTARE**

Asociaţia Militarilor Veterani şi Veteranilor cu Dizabilităţi „Sfântul Mare Mucenic Dimitrie Izvorâtorul de Mir“ - AMVVDa solicitat recunoaşterea statutului de utilitate publică, adresând Guvernului României o cerere în acest sens, conform prevederilor art. 39 alin. (1) din *Ordonanţa Guvernului nr. 26/2000 cu privire la asociaţii şi fundaţii*, aprobată cu modificări şi completări prin *Legea nr. 246/2005*, cu modificările ulterioare.

Având în vedere faptul că activitatea AMVVD se circumscrie sferei de competenţă a Ministerului Apărării Naţionale, solicitarea asociaţiei a fost transmisă instituţiei militare, spre analiză.

Asociaţia Militarilor Veterani şi Veteranilor cu Dizabilităţi „Sfântul Mare Mucenic Dimitrie Izvorâtorul de Mir“ - AMVVD a luat fiinţă în anul 2013, la iniţiativa unui grup de militari răniţi în teatrele de operaţii, în scopul sprijinirii membrilor şi persoanelor cu probleme medicale şi sociale deosebite, din rândul militarilor veterani şi veteranilor în activitate, în rezervă sau retragere, precum şi a familiilor acestora, iar până în prezent a înfiinţat un număr de 15 filiale.

Din analiza documentaţiei transmise, a reieşit că, de la înfiinţare şi până în prezent, activitatea asociaţiei s-a concretizat în organizarea şi desfăşurarea unui număr important de activităţi, printre care enumerăm:

- iniţierea demersurilor pentru construirea unui centru de recuperare şi refacere, la standarde europene, a militarilor răniţi în teatrele de operaţii, unde serviciile medicale acordate să fie în totalitate gratuite şi de calitate. În acest context, Primăria Comunei Singureni jud. Giurgiu a pus la dispoziţia asociaţiei un teren în suprafaţă de 2 ha pentru construirea centrului;

- acordarea unor ajutoare băneşti membrilor asociaţiei, pe baza cererilor primite şi a dosarelor medicale;

- lansarea campaniei de ecologizare denumită GREEN MILITARY VET, cu scopul de a contribui la refacerea ecosistemului şi, implicit, la protejarea naturii, demonstrând astfel că membrii asociaţiei sunt alături de comunitate, nu numai pe timpul executării misiunilor, ci şi în planul restabilirii relaţiilor fireşti dintre om şi mediul înconjurător;

- organizarea unor programe şi manifestări cultural-educative, cu caracter evocator sau ştiinţific, consacrate istoriei patriei, precum şi a unor ceremonii militare;

- implicarea asociaţiei, începând cu anul 2014, în proiectul „Zâmbet pentru mame şi copii“ de la Aşezământul social „Sfinţii arhangheli Mihail şi Gavriil“ din comuna Slobozia, Judeţul Giurgiu, fiind organizate 10 activităţi de colectare a ajutoarelor constând în haine, televizoare, calculatoare, legume, dulciuri, jucării;

- donarea de jucării, haine, dulciuri şi organizarea unui spectacol pentru copiii cu dizabilităţi de la Şcoala Generală nr. 145 sect. 5 Bucureşti;

- organizarea, împreună cu Ministerul Apărării Naţionale, a unor manifestaţii culturale şi sociale – Crosul veteranilor de război, depuneri de coroane de flori, întrajutorarea veteranilor din Al Doilea Război Mondial;

- organizarea spectacolului caritabil „Suflet de erou”, în scop strângerii de fonduri pentru realizarea centrului de recuperare, activitate ajunsă la a 5-a ediţie;

- transmiterea unor propuneri către Ministerul Apărării Naţionale pentru modificarea şi completarea *Ordonanţei de urgenţă a Guvernului nr. 82/2006 pentru recunoaşterea meritelor personalului armatei participant la acţiuni militare şi acordarea unor drepturi acestuia şi urmaşilor celui decedat,* marea majoritate a acestora regăsindu-se în textul *Legii nr. 150/2014,* act normativcarea completat şi modificat *Ordonanţa de urgenţă a Guvernului nr. 82/2006.*

Având în vedere activităţile deosebite desfăşurate de către membrii asociaţiei, precum şi documentaţia transmisă, apreciem că Asociaţia Militarilor Veterani şi Veteranilor cu Dizabilităţi „Sfântul Mare Mucenic Dimitrie Izvorâtorul de Mir“ – AMVVD îndeplineşte condiţiile pentru recunoaşterea statutului de utilitate publică.

Prin obiectul său de reglementare, proiectul de hotărâre nu are impact asupra domeniilor social, economic şi de mediu, ori asupra bugetului general consolidat, motiv pentru care acesta a fost elaborat în conformitate cu dispoziţiile *Legii nr. 24/2000 privind normele de tehnică legislativă pentru elaborarea actelor normative,* republicată, cu completările ulterioare şi ale prevederilor art. 2 alin. (2) din *Hotărârea Guvernului nr. 1361/2006 privind conţinutul instrumentului de prezentare şi motivare a proiectelor de acte normative supuse aprobării Guvernului*, cu modificările şi completările ulterioare.

Menţionăm faptul că, pentru proiectul de act normativ, a fost îndeplinită procedura stabilită prin *Legea nr. 52/2003 privind transparenţa decizională în administraţia publică,* republicată*.*

|  |  |
| --- | --- |
| **MINISTRUL APĂRĂRII NAŢIONALE**  **GABRIEL-BENIAMIN LEŞ** | |
| *AVIZĂM FAVORABIL:* | |
| **MINISTRUL FINANŢELOR PUBLICE**  **VIOREL ŞTEFAN** | **MINISTRUL JUSTIŢIEI**  **TUDOREL TOADER** |